Hummer H1

Το Hummer H1 ήταν ένα μεγάλο SUV αυτοκίνητο της αμερικανικής αυτοκινητοβιομηχανίας AM General, που παρήχθη από τις 14 Μαρτίου 1992 έως τον Ιούνιο του 2006. Ήταν η πολιτική έκδοση του HMMWV (High Mobility Military Wheeled Vehicle), που ήταν γνωστό στην καθημερινότητα, για λόγους διευκόλυνσης της προφοράς του, ως Humvee και από αυτό το ακρωνύμιο προήλθε η ονομασία Hummer («Χάμερ»). To H1 ήταν αρχικά γνωστό απλά ως Hummer σκέτο έως το 2002, όταν παρουσιάστηκε το δεύτερο μοντέλο της εταιρείας, το Hummer H2, το οποίο ήταν προϊόν της κοινοπραξίας μεταξύ της AM General και του επίσης αμερικανικού ομίλου της General Motors και βασίστηκε στο αμάξωμα του Chevrolet Tahoe. Ως αποτέλεσμα, το Hummer σκέτο μετονομάστηκε τότε σε Hummer H1, ως το πρώτο στην ιστορία μοντέλο της εταιρείας.

Παρότι το HMMWV είχε αρχικά σχεδιαστεί αποκλειστικά για στρατιωτική χρήση, η πολιτική έκδοσή του οφείλει την εμφάνισή της στην αγορά λόγω της δημοσιότητας που απέκτησε από την επιχείρηση Καταιγίδα της Ερήμου (όπως ονομάστηκε τότε επίσημα ο Πόλεμος του Κόλπου) στις αρχές του 1991, καθώς και από τη διαφημιστική εκστρατεία του ηθοποιού και μετέπειτα πολιτικού Άρνολντ Σβαρτσενέγκερ, με αποτέλεσμα να υπάρξει και ζήτηση από τμήμα του αγοραστικού κοινού.

 Χαρακτηριστικά 
Ιδιαίτερα χαρακτηριστικά του Hummer H1 είναι:

 Η μεγάλη απόσταση από το έδαφος, με σκοπό τις καλύτερες δυνατές ικανότητες κίνησης εκτός δρόμου. Με απόσταση από το έδαφος 16 ίντσες (40 εκατοστά), καθώς και φαρδύτατους τροχούς στις γωνίες του αμαξώματος, σε συνδυασμό με υψηλή γωνία ανόδου και καθόδου από πλαγιές, το Hummer H1 μπορεί να ανέβει 22 ίντσες (56 εκατοστά) ύψους εμποδίου, να αντιμετωπίσει κλίση 60 μοιρών και να διασχίσει διαβάσεις βάθους έως και 30 ίντσες (76 εκατοστά).
 Τα ειδικά ελαστικά run-flat
 Το αυστηρά «σπαρτιατικό» και τζιποειδές σαλόνι του, που έχει μάλιστα έντονο διαχωρισμό των δύο μπροστινών επιβατών από ένα εξαιρετικά υψηλό ενδιάμεσο διαχωριστικό μεταξύ τους, και μάλιστα το μοντέλο δεν προσέφερε ποτέ αερόσακους (σε αντίθεση με όλα τα άλλα μοντέλα της εταιρείας Hummer).
 Η εξαιρετικά υψηλή κατανάλωση καυσίμου.

 Κινητήρες 
 110 kW / 150 hp, 6.2 λίτρα, GM-6200 V8 diesel / 1992 – 1993
 125 kW / 170 hp, 6.5 λίτρα, GM-6500 V8 diesel / 1994
 147 kW / 200 hp, 5.7 λίτρα, Chevrolet Small Block V8 βενζίνης / 1995 – 1996
 147 kW / 200 hp, 6.5 λίτρα, GM-6500 V8 turbodiesel / 1996 – 2004
 221 kW / 300 hp, 6.6 λίτρα, Duramax-6600 V8 turbodiesel / 2005 - 2006 (Hummer H1 Alpha)

 Ετήσια παραγωγή 

Το μοντέλο κυκλοφόρησε για πρώτη φορά στην αγορά στις 14 Μαρτίου 1992 και διατηρήθηκε στην παραγωγή αρχικά έως το 2004, ενώ δεν υπήρξε επίσημα σεζόν (model year, έτος μοντέλου) του 2005. Στη συνέχεια, κυκλοφόρησε μια σειρά μοντέλων της σεζόν του 2006, γνωστή ως Hummer H1 Alpha, που ήταν με διαφορά η ισχυρότερη όλων των εκδόσεων του μοντέλου, καθώς και η οικονομικότερη, με μέση κατανάλωση 10 μίλια το γαλόνι ΗΠΑ ή 24 λίτρα στα 100 χιλιόμετρα. Τελικώς όμως, η πολιτική αυτή έκδοση διατηρήθηκε για 1 μόλις σεζόν και τον Ιούνιο του 2006 η παραγωγή της διακόπηκε οριστικά.Hummer H1 2006 Model Year Changes. Η αιτία της διακοπής, ήταν ότι δεν θα μπορούσε να εκπληρώσει τις αυστηρότερες προδιαγραφές εκπομπών καυσαερίων για τους κινητήρες ντίζελ που τέθηκαν σε εφαρμογή υποχρεωτικά από τη σεζόν του 2007. Ωστόσο, η εταιρεία AM General συνέχισε κανονικά την παραγωγή της στρατιωτικής έκδοσης.

Οι χρονολογίες δίνονται σε σεζόν (model years, έτη μοντέλου) και όχι σε ημερολογιακά έτη.Production Numbers of the Hummer H1.

ΣεζόνΠαραγωγή19923161993612199471819951.43219961.37419971.2091998945199983120001.3332001869200270420034942004252200502006729Σύνολο11.818

 Δείτε επίσης 
 Toyota Mega Cruiser, ένα ιαπωνικό SUV παρόμοιας φιλοσοφίας.
 SUV

 Αναφορές 

 Εξωτερικοί σύνδεσμοι 


 Hummer H1 Maintenance Manuals Hummer H1 Maintenance Manuals and Parts.
 Year-by-Year Differences.

Κατηγορία:Μοντέλα Hummer
Κατηγορία:Αμερικανικά αυτοκίνητα
Κατηγορία:Αυτοκίνητα SUV